钦定古今图书集成/明伦汇编/官常典/第564卷 > 耶律古昱
## 钦定古今图书集成/明伦汇编/官常典/第564卷 > 耶律古昱

按《辽史》本传：“古昱，字磨鲁堇，北院林牙突吕不四世
孙。有膂力，工驰射。开泰间，为乌古敌烈部都监。会部
人叛，从枢密使耶律世良讨平之。以功诏镇抚西北
部，教以种树畜牧，不数年，民多富实。中京盗起，命古
昱为巡逻使，悉擒之。上亲征渤海，将黄皮室军，有破
敌功。累迁御史中丞。寻授开远军节度使，徙镇归德。”
二十一年，改天成军节度使，卒于官，年七十。赠同中
书门下平章事。二子：宜新、兀没。宜新，重熙间从萧惠
讨西夏，惠败绩，宜新一军独全，拜北院大王。兀没，大
康三年为汉人行宫副部署。乙辛诬害太子，词连兀
没，帝释之。是秋，乙辛复奏与萧杨九私议宫壸事，被
害。乾统间，赠同中书门下平章事。